

Betegtájékoztató: Információk a felhasználó számára

Alpicort Plus külsőleges oldat
prednizolon, szalicilsav, ösztradiol-benzoát


Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:
1.	Milyen típusú gyógyszer az Alpicort Plus oldat és milyen betegségek esetén alkalmazható?
2.	Tudnivalók az Alpicort Plus oldat alkalmazása előtt
3.	Hogyan kell alkalmazni az Alpicort Plus oldatot?
4.	Lehetséges mellékhatások
5	Hogyan kell az Alpicort Plus oldatot tárolni?
6.	A csomagolás tartalma és egyéb információk


1. Milyen típusú gyógyszer az Alpicort Plus oldat és milyen betegségek esetén alkalmazható?

Kizárólag nők kiterjedt, hormonális eredetű hajhullására, továbbá szeborreás és kör alakú hajhullásra (alopecia areata) alkalmazható gyógyszer.
Az ösztrogén hajhullás esetén hatását a keringés fokozása és a bőranyagcsere stimulálása révén fejti ki, a prednizolon gyenge, gyulladáscsökkentő hatású ún. kortikoszteroid, a szalicilsav pedig hámlást elősegítő és gyulladáscsökkentő hatást fejt ki, továbbá mikróba-ellenes hatása is van.

2. Tudnivalók az Alpicort Plus oldat alkalmazása előtt

Ne alkalmazza az Alpicort Plus oldatot
· ha allergiás prednizolonra, szalicilsavra, ösztradiol-benzoátra vagy a gyógyszer (6. pontban felsorolt) egyéb összetevőjére.
· gyermekeken.
· férfiakon.
· bárányhimlő, speciális bőrbetegségek (luesz, tuberkulózis) esetén.
· gyulladásos oltási reakciók esetén. 
· bakteriális, gombás vagy vírusos bőrfertőzésekre.
· nedvedző fejbőrbetegségekre.
· fekélyes bőrelváltozásokra.
· bizonyos daganatok esetén (ösztrogénfüggő tumorok).
· máj és vesekárosodás esetén.
· terhesség vagy terhesség gyanúja esetén, mivel a bőrön, illetve a nyálkahártyán alkalmazott ösztrogén felszívódik).
· szoptatás alatt.

Figyelmeztetések és óvintézkedések
Az Alpicort Plus oldat alkalmazása előtt beszéljen kezelőorvosával vagy gyógyszerészével.
A gyógyszer kizárólag külsőleges alkalmazásra szolgál. Ügyelni kell arra, hogy az Alpicort Plus oldat a szembe és nyálkahártyára ne kerüljön (alkoholos oldat).
A változó korú nők kezelése esetén (akik nem részesülnek ún. gesztagénpótló kezelésben), a kezelés első hat hónapja után javasolt az ösztrogénszint meghatározása.
Forduljon kezelőorvosához, amennyiben homályos látás vagy egyéb látászavar jelentkezik.

Gyermekek
Gyermekeknél a gyógyszer alkalmazása tilos!

Egyéb gyógyszerek és az Alpicort Plus oldat
Feltétlenül tájékoztassa kezelőorvosát vagy gyógyszerészét a jelenleg vagy nemrégiben alkalmazott, valamint alkalmazni tervezett egyéb gyógyszereiről.
Más külsőleg alkalmazott hasonló gyógyszer a hatást felerősítheti, még rövid ideig tartó használat esetén is.

Terhesség és szoptatás
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.
Terhesség és szoptatás alatt a készítményt alkalmazni tilos! 

A készítmény hatásai a gépjárművezetéshez és a gépek kezeléséhez szükséges képességekre
A készítmény nem befolyásolja ezeket a képességeket.

Az Alpicort Plus oldat propilén-glikolt tartalmaz
Ez a gyógyszer 50 mg propilén-glikolt tartalmaz 1 ml oldatban (ami körülbelül 180 mg propilén-glikolnak felel meg az oldat 1 alkalommal történő felvitele esetén). A propilén-glikol bőrirritációt okozhat.


3. Hogyan kell alkalmazni az Alpicort Plus oldatot?

A gyógyszert mindig a kezelőorvosa vagy gyógyszerésze által elmondottaknak megfelelően alkalmazza. Amennyiben nem biztos az adagolást illetően, kérdezze meg kezelőorvosát vagy gyógyszerészét. 
A gyógyszert kizárólag nőbetegek, külsőleg, a hajas fejbőrön alkalmazhatják.
A gyógyszert az előírásoknak megfelelően kell alkalmazni, különben a hatását nem tudja kifejteni.
A műanyag csőr kis zárókupakját levesszük, majd a műanyag csőrt lefelé fordítva a kezelni kívánt felület fölött enyhén mozgatva visszük fel a bőrre az oldatot.
(Egyszeri kezelés alkalmával 5–8 ml oldat kerül a hajas fejbőrre.)
Ezután a fejbőrt az ujjbegyekkel 2–3 percig enyhén masszírozva elősegíthetjük a gyógyszer bejutását a hajhagymákba. A kezelés végén az applikátorra ráhelyezzük a zárósapkát.
A kezelés ideje alatt a fejbőrt hetente 1–2 alkalommal enyhe samponnal mossuk meg, majd tiszta vízzel alaposan öblítsük át, és masszírozzuk meg az ujjainkkal.
Amennyiben az orvos másként nem rendeli, úgy az erőteljes hajhullás megszűntéig naponta egyszer, lehetőleg este végezzük a kezelést. Ezután a hajhullás teljes megszűnéséig elegendő heti két-három alkalommal végezni a kezelést.
A kezelés teljes időtartama egyénenként változik, és a kezelőorvos határozza meg.

Ha elfelejtette alkalmazni az Alpicort Plus oldatot
Ha Ön egy kezelést elfelejtett, az egyszeri, kihagyott dózis után ne alkalmazzon a készítményből kétszeres mennyiséget, hanem folytassa a kezelést az előírt adagolási rend alapján.

Ha idő előtt abbahagyja az Alpicort Plus oldat alkalmazását
Ha Ön a kezelést hosszabban megszakította vagy időlegesen befejezte, kérjük, beszélje meg kezelőorvosával vagy gyógyszerészével a további tennivalókat.
Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4. Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Ritka (1 000-ből legfeljebb egy beteget érint): Allergiás bőrreakciók.

[bookmark: _GoBack]Nagyon ritka (10 000-ből legfeljebb egy beteget érint):
Rövid ideig tartó bőrirritáció (pl. égő érzés, kipirosodás)
Bőrelváltozások (a bőr elvékonyodása, a kis bőrerek tágulása, striák kialakulása, fokozott szőrösödés, száj környéki bőrgyulladás, szteroid akne)

Nem ismert (a rendelkezésre álló adatokból a gyakoriság nem állapítható meg): Homályos látás

Tartósan, nagy dózisban vagy nagy felületen történő alkalmazás esetén, illetve a rendeltetésszerűtől eltérő célokra való használatkor fontos odafigyelni a kortikoszteroidok és szteroid hormonok egész szervezetet érintő hatásaira.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell az Alpicort Plus oldatot tárolni?

A gyógyszer gyermekektől elzárva tartandó!

A dobozon és az üvegen feltüntetett lejárati idő után ne alkalmazza az Alpicort Plus oldatot.
A lejárati idő a megadott hónap utolsó napjára vonatkozik.

Ne alkalmazza az Alpicort Plus oldatot, ha az oldat elszíneződését észleli.

Az Alpicort Plus oldat legfeljebb 30 °C-on tárolandó. A fénytől való védelem érdekében az eredeti csomagolásban tárolandó.

Lejárati idő:
Bontatlan üveg: 2 év
Felbontás után: 2 év

A gyógyszereket nem szabad a szennyvízzel vagy a háztartási hulladékkal együtt megsemmisíteni. Kérdezze meg gyógyszerészét, hogy szükségtelenné vált gyógyszereit miként semmisítse meg. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz az Alpicort Plus oldat
-	A készítmény hatóanyaga:
2 mg prednizolon + 0,05 mg rámérés, 4 mg szalicilsav és 0,05 mg ösztradiol-benzoát 1 ml vizes, alkoholos oldatban.
-	Egyéb összetevők: arginin, propilén-glikol, izopropil-alkohol, tisztított víz.

Milyen az Alpicort Plus oldat külleme és mit tartalmaz a csomagolás
Átlátszó, halvány sárgás-barnás színű, jellegzetes szagú oldat, lokális alkalmazásra.
Csomagolás: 100 ml oldat PE cseppentő feltéttel ellátott, PP csavaros kupakkal lezárt, barna színű üvegbe töltve. Egy üveg dobozban.

A forgalomba hozatali engedély jogosultja és a gyártó
Dr. August Wolff GmbH & Co. KG Arzneimittel
Sudbrackstrasse 56
33611 Bielefeld, NÉMETORSZÁG

A készítményhez kapcsolódó további kérdéseivel forduljon a forgalomba hozatali engedély jogosultjának helyi képviseletéhez:
Medimprove Kft.
2100 Gödöllő, Szkíta krt.10.
E-mail: info@medimprove.hu

